# Ra Gerusalemme deliverâ/Canto IX.

Canto IX. ../Canto VIII. ../Canto X. IncludiIntestazione 19 aprile 2014 75% Da definire
Ra Gerusalemme deliverâ Autori vari 1755 CC BY-SA 3.0 GFDL Indice:Ra Gerusalemme deliverâ.pdf //it.wikisource.org/w/index.php?title=Ra_Gerusalemme_deliver%C3%A2/Canto_IX.&oldid=- 20160303153523 //it.wikisource.org/w/index.php?title=Ra_Gerusalemme_deliver%C3%A2/Canto_IX.&oldid=- 20160303153523
CANTO IX.
Traduto in Lengua Zeneize
DA RO SIG. STEVA DE FRANCHI
patriçio zeneize.
ARGUMENTO.
Ra Furia Aletto trœuva Soliman; Contro ri Franchi a l'intissa a fâ ra guerra; Iddio, chi vedde questo sorveman, Miché da ro Pareizo o manda in terra. Ro soccorso d'inferno ciù non han Ri Turchi: e contra lô se ghe desferra Ra truppa, che seguì quell'assasciña D'Armida; e Soliman se vè in roviña.
1
Chi vedde tanti intrighi acomodæ, E che duro è vortá l'opinion Dro çê, i decretti, e l'alta vorentæ A passa pe' ri campi, e zœu un steccon A non lascia intr'e ville, ni intr'i præ: E a và con âtre Furie in gibriella, Per tesce quarche nœuva marochella.
2 Per via dri so strofoggi, e dri sò incanti A sà che dall'eserçito Crestian Ro figgio de Betordo, e tanti, e tanti Dri ciù forti, e Tancredi son lontan. A dixe: aoura l'è tempo fâse avanti. E cos'aspêta çiddi Soliman? Intr'un campo chi è in cæti, e chi se sciacca, Ra vittoria me têgno zà intr'a stacca.
3 Dîto questo a cammiña, anzi a ghe sgœura Donde Soliman ten ro so quartê. Soliman, chi è ra pæste, e ra gragnœura Dri Crestien, de chi cræ in Domenedê. Se ri antighi Giganti tressan fœura Ra testa, non saræn pêzo de lê: O foì za Ræ dri Turchi, e là in Nicea, O tegniva ro trono, e l'assemblea.
4 E fin là de ra Grecia a re mariñe, Da Sangario, a Meandro ri confin O stendeiva dro Regno; e intr'e Bitiñe Genti, int'ri Misi, Lidj, e Frigolin. Ma poiche re nostr'arme pellegriñe, In Asia andon contro ri Levantin, O l'è restaoù doe votte pin de raggia, Rotto, e desfæto in generâ bataggia.
5 E avendo indærno retentaoù ra sorte, E a forza cacciaoù via dro sò paeise, Dro Ræ d'Egitto o se n'andò a ra Corte, Chi ghe dè allôgio, e ghe fu assæ corteise. O fè dra festa, che un guerrê sì forte, S'offerisse compagno a re ærte impreise: Proposto avendo contrastâ l'acquisto De Palestiña a ri campioin de Cristo.
6 Ma prima d'intimâghe aværtamente Ra guerra, ch'o l'aveiva destinâ, A Soliman o dè abbondantemente Dinæ per fâghe ri Arabi ingaggiâ. Mentre lê d'Asia, e d'Africa ra gente Raccœugeiva, e ra truppa spantegâ; Soliman ghe condusse ri Ladroin Arabi avari, e pezzi de Briccoin.
7 Così fæto sò cappo, intr'o contorno Dra Giudea o s'è dæto a ra rapiña, Per impedî l'intrata e ro retorno Dell'eserçito Franco a ra mariña. Pensando a ri so guai, a ro so scorno E dro so regno all'urtima roviña. Intr'o stœumago amaro giasciugando, Gren cose, ma dubiose o và tramando.
8 Quella landra d'Aletto in ra figura A ghe ven d'ommo, chi ha uña corba d'anni. Tutto rappe, œuggi brœuxi, e chi se cura D aveî doi gren mostasci, ch'a pa un xanni. In sciù ra testa a ghe a un'imbragatura De binde, e toccan terra e gippa e panni. Sciabla a fianco, a re spalle ro carcasso, Intr'e moen l'arco, e l'ha de frecce un masso.
9 Noî perdemmo (a ghe dixe) ra liscia Con ro savon se stemmo in ste desærte Ciazze da non poreìne portâ via Atro che grilli, grigore, e luxærte. Gofredo intanto con dra vigoria Re mure dra Çittæ o l'ha tosto aværte Comme ri meî granæ; e da questo lœugo Fra poco scroviremmo e fumme, e fœugo.
10 Dunque ri gren trofei de Soliman Saran poche cabanne de pastoî? Eh! acquista ro to regno: arma ra man! Fà ra vendetta contro sti treitoì! De nœutte intr'e trincere và cian cian Gofredo amazza: bruxa, fa faroì. Creddi a un vêgio conseggio za canûo Araspe son, da ti ben conosciûo.
11 Lê no stà sciù re dæte, e sciù l'agueita De sta nostra sorpreìsa; e o se n'imbrigna Dri Sordatti Arabeschi, che in restreìta Gente è tegnûa, che intissa, e se ra sbigna. Sì che, se gh'arrivemmo lì a ra cheìta Ghe daremmo per çærto sciù ra tigna. Così a ghe dixe, e venin, raggia, e risce A ghe spira intr'o stœumago, e a sparisce
12 Soliman ærze ri œuggi, e bœutta un crîo, Dixendo: E chi êto tì, che tanto fœugo Ti m'hæ misso intr'o cœu? Mi son rostîo! Ti hæ finto d'êsse un ommo: eh quest'è un zœugo! Vêgno: farò dre fette, poffardio: Farò muggi de merti$^{[sic]}$ in ogni lœugo: Sciummi impirò de sangue: e con tò agiutto Sta nœutte in confuxon metterò tutto.
13 Fæto bogî, e mâ cœuxe intr'un momento Tutti o recœugge, e ri añima all'impreìza. Ni gh'è chi mostre un'ombra de spavento, Ma ognun da cœu se mœuve a ra conteiza. Sœuña ra tromba Aletto, e da a ro vento De sò man re bandere a ra desteiza. Ro Campo marcia, e arrîva sì improvviso, Ch'appeña i nostri n'han con ri œuggi avviso.
14 St'Arpia va un pesso, e poi torçe camin, Piggiando forma d'un bravo stafetta: E in l'ora, che ro Sô và cian cianin Perdendo luxe, e o pâ uña lanternetta, Intra in Gerusalemme, e fa un inchin A ro Ræ; e te ghe scrœuve, e ghe promette Dro campo ra vegnûa, con ro desegno Ra sorpreìsa notturna, e l'ora, e segno.
15 Ra nœutte neigra, e scura se destende Comme in bocca a ro lovo; e un gran rossô In çe se vedde, che pâ co s'aççende. Ra terra stissa sangue, e a fa terrô. L'aria parla, e se væn mille vexende, Draghi, fantasmi, arpie, che fan rumô, Pâ che a tutte re Furie, o l'aggie aværto Pluton, e che l'Inferno sæ desærto.
16 Coverto da st'orrô verso ra parte, Ro Sordan, dri nemixi o s'incamiña: Ma quando pœu ra nœutte se comparte, E ciù verso ro giorno a ne decliña. De guerra, come è l'uso, e come è l'arte Reposo o piggia; e a tiro o s'avexiña. Ra [g]ente mangia, e beive: e lê d'in áto O ri attissa in sto mœuo a dâ l'assâto.
17 Veive là quello campo teccio e pin De ladroniççi, e ricco comme un mâ? Tutte de l'Asia, e de ri so confin Re richezze ghe van squæxi a coâ: Re aveì sotto re ciôte pû a ra fin; E ve re poreì tutte repiggiâ. Lì con poco perigo g'heì un tesoro Fin ri arme, e ri cavalli en guarnîi d'oro.
18 Ni questa l'è ra truppa, onde ra Persa Gente, e ra gente de Nicea foì vinta: Perchè in tante battaggie a l'è despersa: Fra morti, e desertoî, l'è mêza estinta. E quando a foîse intrega? aoura l'è immersa In sœunno e ognun n'ha tracanaoù uña pinta; Si che sorpreisi senza fâ fracasso; Da ro sœunno a ra morte è un breve passo.
19 Añimo: andemmo, ve farò ra strâ Sciù ri corpi morti: intrerò intr'e trincere. Imparerà da mi ra vostra spâ, A dà de crudeltæ prœuve ciù vere. Ro regno dri Crestien s'ha da desfâ In sto dì: viva d'Asia re bandere. All'attacco così o ri và intissando, E cian cianin se van incaminando.
20 Per un çærto çærô, chi ghe straluxe, O se trœuva intr'i pê ra sentinella. De poeì sorprende dri Crestien ro Duxe A ghe pâ fin a lê uña cianfranella. Quella crîa: chi va là, ch'a se descuxe: Chi viva? Attenti, Caporâ Tavella! Si che ra primma guardia all'avanzadda, A s'apronta a ra mêgio a fâ sciamadda.
21 Sœunnan re trombe allora, e ri timballi Ri Arabi, che se trœuvan descoværti, Mandan crîi a ro çê: tanti cavalli Fan rebombâ, sbruzindo, i campi aværti. Respondan re montagne con re valli, Fan êco ri ciù bassi, e ri lœughi ærti; Ra faxella alumò, de Fregetonte, Ra Furia per dà segno insciù a ro monte.
22 Ro Sordan trotta avanti, e arriva a quella Guardia confusa, e ancon desordinâ, Comm'un sciumme, chi rompe, e chi strepella: Comme un lebeccio, ch'inscia ben ro mâ: O comme uña saetta s'allivella Derê a ro lampo, e un teito a va a desfâ: O comme un terremoto, chi fâ orrô. Ma chi pœu mai spiegâ ro sò furô?
23 Ra spâ o no cara, che quarcun non tocche: Ni o tocca a pin, che ciaga o no ghe faççe: Ni ciaga o fa, che zù intr'o praoù dri ocche O non ri bœutte comme tante straççe. Diræ ciù, ma paræivan filastrocche. O pâ ingiarmaoù: nè i corpi dri átre braççe O sente; e pû ro sò elmo trà ro lumme E o rembomba, e fa zimme, e manda fumme.
24 Pœuscia quando lê solo, o l'ha scacciaoù Quella vanguardia dre Françesche genti: Comme un deluvio, chi ven zù abrivaoù Ri Arabi, a gambe, arrivan comme scenti. Fuzzan ri Franchi, e meñan l'arrugaoù; E lô ghe sátan drento læsti e attenti. Rompan ri parapêti, e re trincere De crudeltæ, e d'orrô dan prœuve vere.
25 Porta ro Re sciù l'elmo orrido e grande Serpente, che in ciù giri o s'attortiggia: Sciù re sampe o se posa, e ri are o spande, Ra côa in arco o ceiga, e s'assottiggia. Pâ che træ lengue o l'aggie, e fœura o mande D'in bocca scciumma neigra, ch'o rosiggia. E mentre ra battaggia ciù s'infiamma Da re narixe o bœutta e fœugo e sciamma.
26 In tâ manera o se ne ven avanti Con st'ariassa ro perfido Soldan: O fà terrô, comme a ri naveganti Ro mâ, in borasca se scrovindo van. Gran parte fuzzan via tutti tremanti; Atri ciù bravi piggian ri arme in man: Ro gazabuggio cresce, e se confonde Con ro perigo, e non se sà ben donde.
27 Fra quelli che mostron ro cœu ciù franco, Latin, nasciûo de Romma intr'a campagna Ommo, che da i strapassi o non è stanco, Nè ri anni adosso g'han lascioù magagna, Çinque figgiœu, ghe stavan a ro fianco, C'han fæto de sta guerra ra campagna; Ni gh'è nisciun, chi segge testa garba, E sì non han ancora peì de barba.
28 Añimæ de so poære dall'exempio Han sæ de sangue cose da non dî: Lê ghe dixe: non veî l'infame, e l'empio Con chi fuzze, de gusto insuperbî? Alon! sâtæghe adosso, fæne scempio, Fæ dri nostri vendetta con ardî; Che besœugna per fâçe grand'onô, Dâ uña prœuva tamagna de valô.
29 Comme ra Lionessa a ri figgiœu, Che apeña se pœu dî, che son nasciûi, Per fâghe cresce in corpo ro so cœu, Sì ben han ri ongie, e i denti ancon menûi, A ri condûe a ro bosco, e lì dappœu A gh'imbeìve penscêi ri ciù crûi, Pâ che a ghe digghe: eive là ro Cacciaoù, Da voî vorreiva veìro aoura sbranaoù.
30 Con ri çinque figgiœu ro poære unîo, Investan a capriçio Soliman, E per veî de redûro a mâ partîo, Con re lançe a ra vitta za ghe stan; Ma ro figgio maggiô ciù dri átri ardîo L'asta o lascia, e a ra sciabla o mette man: Per veî (ma za ro Turco se n'è accorto) De fâghe cazze ro cavallo morto.
31 Ma giusto comme ro scœuggio campaña, Che o lascia pù, che tiren lampi e troin O che sciuscie lebeccio o tramontaña, O non temme dro mâ ri cavalloin; Così a sto Turco fiero, a sta casaña Ri aste, e ri ferri ghe poæran steccoin; E a quello, chi ghe froscia ro cavallo Ra testa o gh'arve intr'o mêgio dro stallo.
32 Aramante a ro fræ, chi s'abbandoña O ghe porze ro braçço, e ro sosten. Con questa sò pietæ goffa e mincioña, Ra mæxima desgrazia a lê ghe ven: Ro Turco uña sciablâ, ma sagradoña Sciù ro braçço o ghe tira così ben, Che mœure l'un e l'atro zù a bordosso L'urtimo bâgio o te ghe tira adosso.
33 A Sabin, chi l'andava tessegando L'asta in pessetti, o ghe ra fe' sâtâ, E da ro sò cavallo sampettando O ro feççe dro tutto pestassâ. Questo povero Zôve sospirando L'urtima o fu costreito de tirâ; E me dixan per cosa çerta e vera, Che o morisse, ma poco vorentera.
34 Restavan vivi Pico, e Lorenzin, Dro poære desgraziaoù parto binello, Tanto pareggi; che amixi e vexin S'ingannavan mirando o questo o quello. Diversa da ro nasce fu ra fin De sti doî de valô cæro modello; Perchè a Pico, o ghe trà ra testa netta, L'atro comme un salamme o se l'affetta.
35 Ro Poære, ah non ciù poære! ingrata sorte, Che de tanti figgiœu ro rende privo! O mira in çinque morti ra sò morte, E l'ærboro sò estinto, e non ciù vivo. Comme moæ intr'a vegezza ælo si forte, E respìra, piggiando ancon l'asbrivo D'andâ a combatte? forsi o non ha visto Ro maxello che fe ro Turco tristo.
36 A ri œuggi sò, quella gran desfortuña In parte ghe crovì, ra nœutte scura. Basta ch'o faççe sangue, a l'è tutt'uña De lasciâghe ro cœurio, o non se cura Dro só mæsmo o non ha cura nisciuña E quello dro nemigo o piggia a usura. O l'è sì fœu de lê che non seì dî S'o l'ha vœuggia d'uçidde, o de morì.
37 Ma o crîa a ro nemigo: e questa man A sarà dunque tanto desgraziâ, Che non posse un pittin, fede de can, Contra de mi in axaoù fâte sâtâ? O taxe, e te ghe tira un sorveman Che ciastre, e maggie in aria o fa sgorâ; E intr'un fianco o ghe fa uña ciaga grande Si che ro sangue n'esce, e in terra o spande.
38 A sto crîo, a sto corpo o se ghe gira Ro Turco tutto furia indiavoraoù, E con ra spâ te gh'arve lì de tira L'armatura, e ro scuddo, ch'è fasciaoù Sette votte de cœurio; e poi l'amira Giusto intr'o pin dra pansa o g'ha piggiaoù, Che infiraoù, vomitando, zù o trabocca, Sangue da ra ferîa, e da ra bocca.
39 Comme d'Erxo o de Pin robusta cianta Chi non temme dri venti orrida guerra; Se un brutto scigoron poi ra desccianta, Ri ærbori ch'en vexin se tira a terra. Così o fá lê, che ra so furia è tanta Co$^{[sic]}$ fa cazze ciù d'un dond'o s'afferra. Ben cæra e degna fin d'ommo si forte Morindo lê, co tire dri atri a morte.
40 Ro Soldan mentre l'odio o và sfogando Co uña raggia mastiña, ma da chen, Ri Arabi un grosso guasto van façando, Ch'han piggiaoù pê adosso a ri Crestien. L'Ingreise Enrigo o mœure tartaggiando, Ro Bavaro Oliferno da re moen De Dragutte, e Ferippo Ariadeno E Gilberto nasciûi in sciû ro Reno.
41 Albazar co uña mazza o sciacca Ernesto, Engerian è ammazaoù da l'Argazello. Ma chi contâ pœu quello moddo e questo De morte, e ro terribile maxello? Da i primmi crîi Gofredo presto presto S'era adesciaoù, e o stava œuggio a penello Con dra gran gente, za dro tutto armaoù; A quella votta o s'era incaminaoù.
42 Lê che doppo ri crîi aveiva inteiza Ra bæga za inça, e dre trombe ri soin O pensò ben che quarche gran sorpreiza De quell'Arabi a foisse pellendoin. Che publica ra nœuva s'era reiza Ch'eran lì rondezando sti ladroin; Ma o non creiva sì audaçe sta canaggia De sfiâro de nœutte a ra bataggia.
43 E mentre o s'incamiña, fortemente Arme, o sente criâ da l'atro laoù, E un barbottâ in Turchesco bruttamente Chi pareiva de Darsena un mescciaoù. Quest'è Clorinda, che dro Ræ ra gente Porta, e Argante con lê gh'è accompagnaoù. Gofredo allora a Guelfo in questo ton O ghe parla con dâghe l'instruzion.
44 Senti sto gazabuggio in quella parte Fra ra montagna, e ra çittæ chi ven? Besœugna con valô, giudiçio & arte Che i nemixi ti vagghi a mette in fren. Và dunque, e dra mæ gente piggia parte, E fa da bravo quello che conven; Che mi con ri âtri vœuggio andâ fra tanto A fâghe fronte là da l'âtro canto.
45 Così concruso, ra mæsma fortuña Ri ghîa, ma van per diverso sentê: Guelfo verso monte: e onde nisciuña Ri Arabi han ressistenza mæsmo lè Gofredo s'incamiña: e lì o raduña De man in man gente a cavallo e a pê; Si che o l'arriva coraggioso e forte Donde ro Turco semenava morte.
46 Comme sciortindo da ra sò sorgente Ro Pò non impe ra so streita sponda; Ma quanto manco a quella o l'è da rente O va ingrosciando, e de grand'ægue abonda: Rotti poi ri confin, sì fortemente O s'inscia, e con perigo i campi inonda; Pœuscia o sbocca intr'l'Adria, e li ve pâ Ch'o porte guerra, e non tributo in Mâ.
47 Dond'o scorze ra gente chi fuzziva O ghe corre ben presto, e ghe menassa: A ro Poistæ questa sì chi è da scrive, (O ghe dixe) miræ chi ve spegassa? Un sciammo de canaggia, che de vive L'è indegna, e chi ve tira in l'âtra façça: Fæ mezo giro a drîta sciù doî pê Che a ve vorterà presto ro derrê.
48 In questo dî spronando ro cavallo Là donde Soliman fava machetto: Se vôze, e pâ ch'o digghe aoura t'astallo, E intr'o mêzo dra gente a marteletto Spoincia, picca, repicca a pin, in fallo; Con ra spâ o se fa stradda e largo letto. Sotte sorva buttando in ogni laoù Arme, gente, cavalli, e o fa un stuffaoù.
49 Ro Soldan chi s'è accorto dra borrasca Chi s'avexiña, e chi ghe cazze adosso Giusto comme a sâtâ de palo in frasca Sciù ri morti o passeggia zù a bordosso. O non fuzze, ma forte lì o s'incasca In aria de dâ corpi a spartilosso. Doe brave teste ra fortuña mœuve Da cà de Dio a dâ de lô gren prœuve.
50 Contra virtù ra raggia e ro venin Combatte, e d'Asia ra gran lite pende: Giran re spoæ, che poæran un morin, Ra zuffa è fiera e sempre ciù a s'aççende. Seguin cose che n'han fondo ne fin, E quella neigra nœutte re comprende: Cose degne de Sô de mêzo giorno E che a veire ghe foise un mondo intorno.
51 Ro poppolo Crestian ghe corre apprœuo De man in man ciù coragioso e forte, E a ro Soldan se fa d'intorno un rœuo De gente chi beffezza infin ra morte. Se ro Turco non manda un corpo a vœuo, Non creì che ro Crestian questo soporte De chì, de là se mœure: e picca e sciacca, Che per dâ e per piggiá g'han doggia stacca.
52 Come con forza eguale a contrastâ Ri venti Mêzo-giorno e Tramontaña Stan quarche votta, ni ro çê o ro mâ Vœun çedde, e ognun se mette in boriaña, Così ni ceigâ chì, ni là molâ Se vœu, chì in questa brutta beschissaña Ognun manezza l'arma, e testa cœutta, E se un avanza, l'âtro ro rebœutta.
53 Nespore non se monda in l'âtra parte, Donde a sciammi ghe son ri combattenti, Nuvore de diavi fan re carte In aria scorrattando come scenti In agiutto dri Turchi; ne se parte Nisciun da lœugo: ognun ra ten a i denti: E Argante chi ha ro fœugo intr'o gippon O l'aççende d'infærno ro tisson.
54 O misse confuxion da l'âtro laoù Re guardie, e o sâtò drento int're trincere: De braççe, gambe, e teste o fè un mescciaoù, Che a contâre no poæran cose vere. E zà a re primme tende o l'è arrivaoù Con dra gran gente sotto e sò bandere. E lì a tocco e non tocco seguitava Clorinda, che dro sò non ghe lasciava.
55 Zà stavan per fuzî ri Crestien Quando capitò Guelfo in congiontura Con ra sò gente: e se menò re moen, Piggion re cose diversa figura. Ma ra lite in baranço ancon se ten E chì e là rossezza ra cianura. Quando da ro sò Trono onnipotente Ro Ræ dro çê a sta cosa o dè un pô mente.
56 O sezeiva là donde e bon e giusto A tutto o dà ra lezze, e in concruxion Non solo a ri confin dro mondo angusto, Ma fin donde non và senso o raxon. E dell'eternitæ in ro trono augusto Con treì lummi o luxìa, che un lumme son, E o ten sotto ri pê Fato, e Natura Sò ministri, e ro moto, e chi o mezura,
57 Ro lœugo, e quella, che (comme o comanda) Ra gloria de sto mondo l'oro i regni In pûra, in fumme sotte sorve o manda Con fáse fresco de ri nostri sdegni. Tutti a questo gran Trono fan ghirlanda, Chi abarluga de luxe anche i ciù degni: Miggære de mirioin son ri beati, Che intorno gh'en, ciù bassi, e poi ciù ati.
58 A ra santa e beata melodia Dro pareizo rebomban re contræ: Iddio da ra ciù âta Gerarchia Michê o ciamma un dri bravi generæ, E ghe dixe: sta a veì come s'azzîa Contro ri mæ fedeli battezæ Ra canaggia d'inferno; e d'intr'o fondo Dre sò peñe a vorræ inversâ ro mondo.
59 Và, digghe tì, che ro Negiâ fa nêge, Che ra guerra a i guerrê solo conven, Che n'occorre che in çê lê ciù se spêge, Ni che in terra a semeñe ciù velen. Ch'a torne a re sò brutte cattapêge In sempiterno priva d'ogni ben, E che lì a se roziggie sempre urlando Con tutti ri dannæ: così comando.
60 O taxe: e chì l'Arcangero Michê A ri sò pê o se bœutta reverente; Pœuscia ro svœuro o piggia sì legê; Che a poreìro descrive non gh'è mente. O passa fœugo e luxe, urtimi çê, Donde i Beati stan allegramente, E quello chi è ciamaoù poi crestallin, E quell'âtro de stelle a lê vexin.
61 Ri doî contrarj poi, passando avanti, O vidde barba Giove, e Saturnon Con ri âtre stelle, che ciamemmo erranti, E tutte quelle assì, che non ro son. Pœuscia o passò da ri campi brillanti Zù onde ciœue, lampezza, e fa ro tron, Donde ro mondo pin de guai, de risce Mille votte o renœuva, e se finisce.
62 Sbattendo in aria quelle ciumme etærne, Ra neigra nœutte comme ro carbon, A se scciæriva, (âtro che de lantærne) Intr'o passâ l'angelico Garzon. Comme ro Sô intr'e nuvore se scærne Quando l'Ærco balen o l'è in façon; O comme sciù d'in çê pâ che uña stella Cazze, e faççe ver noî ra tombarella.
63 Arrivaoù donde questo gran tizzon D'Infærno ri Paghen añima e aççende, Se cianta in aria, e dàlli dro sponton; Poi parla in sta manera, e se fa intende: Dovressi pù saveì, che ro Patron Dro mondo in tutto, e a tutti o sorvintende, O feçça vile, añime condannæ, Superbi intr'a miseria, e desperæ.
64 L'è scrîto in çê, che a quello santo segno De Sion se spalanchen re mure, e porte; E voî vorreì fâ testa? e perchè a sdegno Vorreì tirâve ra celeste corte? Maledetti andæ zù in ro vostro regno, Regno de peñe, e de perpetua morte. E in quella stomagosa catacomba Cantæ i vostri trionfi a son de tromba.
65 Là incrudelî contro ri delinquenti, Per tormentâri fæ dre moen, dri pê, Fra re peñe e ri spaximi ri denti Fæghe scroscî. Per lô sordo è ro çê. Così o ghe disse: e à ri ciù tardi, e lenti, Spontonæ de nœuv'anni, e ponta pê. Sicchè cianzando abbandonon re belle Contræ dra luxe, e dre brillanti stelle.
66 E verso i regni neigri a robaton Andon a affrizze ri añime perdûe. Non vedde moæ d'autunno ra saxon A sciammi fâ passaggio tante grue, Ne tante fœuggie cazze l'Aquilon Fá, quando e ciante restan belle nûe. Liberaoù da sta razza mariola Ro mondo se reparpa, e se consola.
67 Ma non per questo s'avvilisce Argante, Che dro pêto, e dro cœu o ghe n'ha da vende; E benchè abbandonaoù lì in quell'instante Da ra Furia, che ciù non ro defende, Con ra spâ o se fa stradda, menaççante Donde ra truppa ciù stolta se stende, E lì ziffe, e lì zaffe, e ponte e taggi, A reo grendi e picin ne fa retaggi.
68 Clorinda a quello a l'è sempre vexiña, E dro sò a non ghe vœu ninte lasciâ. A Berlengê ra spada intr'a tettiña A te ghe ficca, e ghe ra fa passâ Fin int'ro fî dra scheña, e addio battiña, Non gh'è ciù lœugo a poeìghera mêgâ. A taggia a Albin poi ra canâ dro riso E a Gallo a ghe fa un sette sciù ro viso.
69 Ro pugno de Gernê chi l'ha ferìa D'un colpo a manda in terra sciù ro cian; Si che streita a ra sciabla e ben unîa, Mêza viva se vedde ancon ra man. Così ra côa dra Grigora spartîa, D'unîse a ro sò resto a tenta in van: In sto moddo a ro lascia mâtrattaoù, Poi contro Achille a se ne và in axaoù.
70 Tra capp'e collo un taggio a gh'allivella, E te ghe porta via netta ra testa: Ro tronco corpo se manten in sella, E ra faccia int'ra povere se pesta. Ro cavallo chi fa ra venturella Con çento giri, a ra fin pœu o s'arresta: Ne sentindo ciù brilla o va a bordosso, Tirando câsci, o se ro trà d'adosso.
71 Mentre così questa brava Guerrera Re squaddre dri Crestien mette a partîo, Non ha invidia de lê Gildippe altera Che a fa strage dri Turchi, poffardîo. Son tra lô legno e legno (quest'è vera) Ma tutte doe d'un stœumego compîo, Ni chì gh'è taggio a poreì fâ filecche A lœugo, e tempo faran l'hicche e l'hecche.
72 Sicchè uña spoincia, e investe da sta parte, L'âtra spremme de là per fâse stradda, Ma Guelfo chi vœu fâ lê ascì re carte Contra Clorinda ro sò ferro instradda; E uña sciablâ o ghe tira, ma con arte: Pœu intr'un fianco o ra ponze d'inquartadda L'âtra, ben presto dà botta e risposta, E ghe fà uña ferîa tra costa e costa.
73 Guelfo ghe resegonda uña sciablá, E a caxo passa Osmida Palestin, A ro quæ tocca ra benefiçiâ, Ch'a ghe sparte in doe scciappe l'elmo fin, Ma intorno a Guelfo se gh'è radunâ Dra sò gente, cavalli, e fantaçin. Da l'âtra parte ancora dri nemixi Cresce ra mesccia, e afiran ri barbixi.
74 L'alba intanto de rœuse a se vestiva, E dro çê a s'avançava a ro barcon. In mêzo a sti sciaratti se n'usciva, Ro feroçe Argillan d'intr'a prexon: E d'un giacco a ra mêgio o se croviva, Ch'o trovò lì per caxo, o brutto o bon; Per emendâ o vegnîa re ciampanelle Za fæte, con dre prœuve eroiche, e belle.
75 Comme un moscio cavallo, che intr'a stalla Solo all'uso dra guerra è destinaoù, S'o fuzze, o l'ha fortuña chi l'astalla: Dri pê o non tocca terra sciû ro praoù, Ra cioma ghe sbattuggia sciû ra spalla, Ra côa in ærco, e ben drîto incolaoù. Dre zampe pâ ch'o faççe dri corzetti, O tira câsci, (e con respetto) petti.
76 Tale, e quale me pâ che sæ Argillan, Chi ven zù tutto furia sgambettando: Læsto sciù ri scarpin, pronto de man, Che appeña dri pê terra o và toccando: E arrivaoù donde ri nemixi stan, Senza soggetto, i fæti sò faççando. Chi ve fa tanto ardîi, feçça dro mondo, In âta voxe o cria, birbi de fondo?
77 Voî, che per sto mestê non seì nasciûi Nê in dosso ei mai portaoù scuddo o armadura, Ma che sempre descâsi, e mêzi nûi, Tiræ botte all'orbetto, e a ra ventura: Solo de nœutte fæ da bravaççûi, E int'ra nœutte ciù neigra, e all'ombra scura? Aora che a fuzze, chi ve darà aggiutto? Armæve: e fæ dro cœu: che o ghe vœu tutto.
78 Così parlando, un taggio de squarçiña Ad Algazello o dè intr'o canorêzo Che ra risposta, chi era lì vexiña, D'in gora a uscì squæxi spartîa int'ro mêzo: Ra vista o perde, e l'añima tapiña Con ro diavo a và a provâ de pêzo; E spirando boccûo, ra scimiterra O roziggia, e o se rumma zù per terra.
79 Pœuscia per varj caxi Saladin, Muleasse o l'amazza, & Agricarte; E a l'Aldiazel, chi gh'era lì vexin D'un corpo o te l'infîa da parte a parte Ro stœumego o pertusa ad Ariadin, E l'ammuggia intr'un canto all'âtra parte, Con dighe dri desprexi: a re pontose Parolle intr'o morî così o rispose.
80 Seggi ti chi se sæ: de questa morte Ti non te ne daræ gran tempo vanto: Ra mæsma fin t'âspeta; e uña ciù forte Man te destenderà da st'âtro canto. Argillan se ne rîe; e dra mæ sorte Cure ro çê, o ghe dixe: ti va intanto A êsse pasto dri Chen, dri Crovi, e oxelli; Poi ro calpesta, e o te ne fa strepelli.
81 Un paggio dro Soldan mesccio era in quella Gran turba de lançanti e frecciadoî, Dro quæ ra faccia molexiña e bella Ra barba non crovîa dre primme scioî: Doî œuggi furbi, e ognun ve pâ uña stella, Perle e rœuse re stisse de suoî. Quell'aria brusca, in quella zovenetta Cêra, e tutto ghe fava dra graçietta.
82 O cavarca un superbo cavallin, Chi fa cose (per bestia) da stupî, Gianco comme ra neive, e l'armellin, E in tutto bravo quanto se pœu dî. O và armaoù de zagaggia, e un sciablottin, Arma da fâ travaggio a ponta e fî, E con pompa turchesca per decoro O l'è tutto guarnîo d'argento e d'oro.
83 Mentre quello Garzon, chi ha vœuggia matta D'acquistâse dra gloria e dell'onô, Faççando danni int're file o scoratta, Nisciun fa caxo de sto bello astô. Argillan chi ro vedde zù o s'asquatta, Piggia ro tempo, e senza fâ forô Ro cavallo de sotta o te gh'amassa, Pronto o ghe sâta adosso, e ro pestassa.
84 E a quella bella cêra de pregâ In atto, e chi non piggia âtre defeize, O tira sto crudele uña sciablâ, Che ra mæsma natura se n'offeize. Ra sciabla chi pareìva desvœuggiâ De fâghe danno, in ciatto a se desteize: Ma questo desperaoù ghe resegonda E ro collo intr'o mêzo o gh'arionda.
85 Soliman, che de lì poca distanza Da Gofreddo in battaggia è trattegnûo; Lascia ra zuffa, e inverso là o s'avanza, Dro paggin ro perigo conosciûo. O se fa stradda, ma con arroganza Per vendicâ senza pietæ da crûo Ro sò caro Lesbin, ch'o vedde morto Comme uña bella sciô taggiâ int're l'orto.
86 E in atto così caro ri tremanti Oeuggi, e ch'o s'abbandoña attento o mira, E quella pallidezza, che à ri astanti De morte uña pietæ si douçe spira, Ro cœu chi era de marmaro un pô avanti In lagrime o se struzze, e ne sospira. E per cose aoura cianze Soliman? Lezzeì ro Tasso chi è in Napolitan.
87 Ma comme o vedde ra nemiga spâ Fumante ancon dro sangue zovenetto, O se sente de raggia infuriâ, E re lagrime o sciuga per respetto: Sorve Argillan o và, e uña tarozâ O ghe dà, con spartîghe e scuddo, e elmetto, E ra testa, e ra gôra. Colpo degno De Soliman figgio dro fiero sdegno!
88 Non contento de questo, doppo morto O smonta da cavallo zù per terra. Comme ro can, che dra sasciâ o s'è acorto Con ri denti ro sascio adenta, e afferra Così a ro so dorô o çerca conforto Con fâghe dopo morte ancon ra guerra. Ro Generâ frattanto dri Crestien O và faççando ri sò fæti ben.
89 Mille Turchi eran lì, che de lorighe Da ra testa a ri pê stavan coværti, Avæn ri elmi, e ri scuddi a re fadighe Rotti; de gran coraggio in tutto espærti. Questi foin zà de re milizie antighe De Soliman. Con lê pe ri desærti D'Arabia andon quando o l'era in fortuña; E aoura costanti in ra sò desfortuña.
90 Questi avæn fæto un battaggion quadraoù, E nisciun de combatte era mai stanco. Gh'intra Gofredo, e in faccia o l'ha frixaoù Corcutte; e a Rosten o pertuza un fianco: A Selin testa netta o gh'a tagiaoù, A Rosseno ro braçço drîto e manco. No ghe son soli, ma in tante manere Morti e ferîi o ne fa dre rastelere.
91 Mentre così ra gente Saraxiña O batte, e ro sò impeto o sosten, E che o vedde che ninte a non decliña, Ma da brava, e da forte a reze ben: Un nuveron de pôvere vexiña Se væ che dra gran gente drento a ten. E de fæto, dre arme a buttò un lampo, Che dri nemixi o spaventò ro campo.
92 Son çinquanta Guerrê, che in sccetto argento Han per insegna ra purpurea croxe. Ghe vorræ çento bocche, e lengue çento, Veña de ferro, e d'açâ fin ra voxe Ro numero a spiegâ in quello momento, Che mandon questi Eroi presto a ra foxe. Cazze l'Arabo vile, e ghe resiste Ro Turco; ma o ghe resta pœu int're piste.
93 Ro spavento, l'orrô, ra crudeltæ In varj moddi intorno van girando Vinçitriçe ra morte pe re stræ Corre, e ro sangue un fiumme và faççando. Con parte dre sò truppe reservæ Fœu dra porta ro Ræ, questo pensando, S'era condûto; e là de sciù l'artura L'affare dubbio o veìva a ra cianura.
94 Ma vista ra sò gente in rotta andâ O fa toccá ben presto ro rapello, Per messi o manda ciù d'un'ambasciâ Ad Argante, a Clorinda: e questa e quello Recusón de voreise retirâ, Imbriæghi de sangue e de maxello. Ma besœugnò ben çedde sciù ra fin, E accostâse dre mure a ri confin.
95 Ma chi mai pœu dâ lezze a ro timô Quando da ra viltæ l'è accompagnaoù? Tutta ra truppa è in fuga, e ro terrô Gh'intra, e fa che ognun reste dezarmaoù: A s'instradda onde và sotta ro Sô: A mêzo dì un vallon gh'è situaoù Fra ra çittæ e ro campo, e lì scappando Ver re mure, ra pûa va annuverando.
96 Mentre cârando van preçipitosi De lô gran strage fan ri Crestien. Ma int'ra montâ restan coværti e ascosi, E ro Tiranno in aggiutto ghe ven. Guelfo non vœu che in siti svantaggiosi L'armâ s'espoñe, e in brilla o me ra ten. Ro Ræ re truppæ sò o recœugge e serra Non poco avanço d'infeliçe guerra.
97 Quanto mai forza umana ro Soldan Pœu fâ o l'ha fæto: stanco ciù o non pœu: Ro sangue e ro suô scorrindo van A roggi, e o prœuva un palpitâ de cœu. Per manezâ ra sciabla, e braçço, e man Non han ciù forza e un’amoraoù ghe vœu, Per fâghe sciù ra mœura un pô de fî, Che ciù a non taggia un'agoggiâ de fî.
98 Sentindose in sto moddo indebolîo Co uña man sciù ra fronte o sta dubbioso De pertuzâse, e rendese sfinîo Perchè nisciun de colpo sì glorioso Se vante: o pù attacâse a ro partîo De fuzzî pr'un strazetto, caoto ascoso. Vinçe, o disse, ro Fato, e questa mæ Fuga un trofêo dra sò vittoria sæ.
99 Che vedde re mæ spalle ro nemigo, Ch'o beffezze ro nostro esilio indegno; Tornerò in arme, e ro mæsm'odio antigo Turberà ra sò paxe, e ro sò regno. Non vœuggio çedde. Sempre de st'intrigo Memoria averò eterna, eterno sdegno. Crûo ver lô sarò sempre in ogni lœugo, E in çenere averò sempre dro fœugo.
FIN DRO IX. CANTO.
* ↑ Arsenale delle Galee, ove stanno gli Schiavi.
* ↑ Ognun fa il suo mestiere.
* ↑ Case orride.